Inhuldigingsdag vir Frankryk se MacronEmanuel Macron. Foto: Facebook. Emmanuel Macron word Sondag amptelik as die Franse president ingehuldig tydens ŉ seremonie by die Elysée-paleis, die presidensiële ampswoning in Parys. Sy voorganger, Francois Hollande, sal hom in die binnehof voor honderde joernaliste verwelkom. Die twee leiers het Sondagoggend vroeg in die presidentskantoor vergader om vir oulaas die sensitiewe kwessies wat Frankryk in die gesig staar te bespreek. Macron neem nou beheer van ŉ land wat die enigste lid van die Europese Unie sal word met kernwapens en ŉ vaste plek in die Veiligheidsraad van die Verenigde Nasies as Brittanje in 2019 die EU verlaat. Hy sal later vandag ŉ toespraak lewer in die Elysée-ontvangsaal voor ongeveer 300 gaste, amptenare en familielede, onder wie sy vrou, Brigitte Macron. Macron sal ook later Sondag met die burgemeester van Parys, Anne Hidalgo, byeenkom. Sy eerste besoek aan die buiteland sal Maandag na Duitsland wees, waar hy met die Duitse kanselier, Angela Merkel, in Berlyn sal vergader. Die nuwe president moet binnekort sy eerste minister kies en binne die volgende paar dae ŉ regering saamstel.